
1. Inleiding
Geliefdes in ons Here,
Die dag toe die mens ongehoorsaam was aan God, het daar ŉ verwoestende krag in die wêreld ingekom. Die slang het saggies en listig by die tuin ingeseil en die mens tot ŉ val gebring. Maar die dag toe die mens hulle eerste tree buite die tuin gegee het, het die sonde soos ŉ ontploffing in die wêreld losgebreek. Een teoloog vergelyk die sonde met ŉ veldbrand:
· Aan die een kant is dit ŉ vernietigende krag. Die een daad van ongehoorsaamheid het as ŉ klein vlammetjie begin en in droë gras geval. Daarna het die boosheid van die mens dit verder aangewaai. Hoe meer die vuur gegroei het, hoe meer brandstof het dit gevind. Die vuur het warmer geword, die vlamme het hoër gestyg, totdat alles in sy pad verbrand en verwoes was.
· Aan die ander kant, is dit ŉ versmorende krag. Wat nie deur die vlamme verbrand was nie, word deur die rook versmoor. Die rookwolk het saam met die veldbrand gegroei en opgestyg. Dit het ŉ donkerte oor die wêreld gebring, sodat die lig byna heeltemal verduister was.
En geliefdes, hierdie is presies die uitwerking van die sonde op die volk in die tyd van Jesaja 


2. Liggaam
2.1. Vernietiging en duisternis:
Agtergrond:
Die volk het keer op keer die Here verlaat. Hulle het afgode aanbid. Hulle hart was nie by die Here nie maar hulle het verval in godsdienstige formalisme. Die volk het mekaar onderling verdruk en daar was geen reg en geregtigheid nie.
Daarom het die Here vir Jesaja gestuur om hulle te waarsku dat verwoesting op pad is. In Jesaja 5:24 sê God: “Soos stoppels deur vuur verteer word en hooi in vlamme opgaan, so sal dit met hulle gaan... want hulle het hulle nie gesteur aan die openbaring van die Here die Almagtige nie...”
Dit het uiteindelik gebeur toe die Babiloniërs die wêreld oorgeneem het. Bietjie vir bietjie het die vuur rondom hulle gebrand, totdat Nebukadneser sy mag ten volle laat geld het. Jerusalem is verwoes, die tempel is vernietig, en die volk is weggevoer in ballingskap.
Maar die Here het hulle ook gewaarsku oor die komende rookwolk. Jesaja sê daar kom ŉ tyd wat die volk (Jes. 8:21-22): “boontoe en ondertoe sal kyk, maar niks anders as benoudheid en donkerte sal sien nie. Hulle sal in volslae duisternis en donkerte gedryf word.” 
Met die ballingskap het daardie tyd aangebreek. Die rookwolk het ŉ geweldige duisternis oor hulle gebring en al hulle hoop weggevat. Die volk sit in ŉ vreemde land. Hulle is verslaan en verneder, moeg en mat. Dit is so donker dat die volk sê (40:27): “Die Here sien nie raak wat van ons word nie, ons reg gaan by ons God verby.”
In hulle verdriet begin hulle wonder: Kan God ons nog raaksien in hierdie donkerte? Weet Hy wat van ons geword het? 

2.2. Die gevaar in die duister:
Maar dan is daar ŉ verdere saak wat ons moet uitlig.
Israel het nie bloot ŉ politieke stryd verloor nie. In die antieke wêreld was ŉ oorlog tussen volke, ŉ stryd tussen die gode. Die volk van die Here is verslaan. Die tempel van die Here is vernietig. Dit was nie net Babel wat Juda oorwin het nie, maar die mense het gesê dat Marduk, die god van Babel, die Here verslaan het.
· Terwyl die Israeliete in hulle tente langs die riviere van Babilon bly, loop die voetsoldate van die weermag en sê: “Ons god het die Here oorwin.”
· In die Babiloniese stede waar die Israeliete gebly het, het die mense feeste gehou en afbeeldings van die afgode aanbid om hulle oorwinning te vier.
· Omdat die afgode van die volke altyd deel was van die wêreld, het die waarsêers en sterrekykers na die hemel gewys en vir almal gesê: “Kyk op na die hemel. Die hemelse leër het ons oorwinning gegee!”
In die duisternis van die ballingskap was daar vir Israel groot gevaar! Wanneer dit voel asof God ons nie raaksien nie, begin ons gryp na die dinge wat ons kan sien. Wanneer ons nie meer die Here se hand in ons omstandighede kan raaksien nie, probeer ons met ons eie hande beheer neem.
Die volk bevind hulle in ŉ fisiese en geestelike duisternis: Is die Here nie dalk verslaan nie? Was die Here dan te swak? Kan die Here ons weer herstel nadat die vuur alles verbrand het?



2.3. God wat deur die duister sien:
Dit is op hierdie punt in die volk se geskiedenis dat die Here weer vir Jesaja stuur. Hierdie keer met ŉ nuwe boodskap (40:1-2): “Spreek die goeie tyding na die hart van Jerusalem, sê vir hom sy swaarkry is verby... TROOS, troos my volk, sê julle God.”
En die troos kom deurdat God Homself weer aan die volk bekendmaak. Hy herinner hulle wie Hy is. En dit kom neer op twee gedagtes:
· Eerstens: Die Here is die Heilige, Ewige God, die Skepper van die hele aarde.
Jesaja begin deur die volk se aandag te verskuif van die wêreld rondom hulle en dit weer opnuut op God te rig. Sy profetiese rede bevat twee parallelle gedeeltes: verse 12-20 en verse 21–26.
Vrae: Die afgode was altyd besig met nuwe dinge. Tog kon hulle nie nuwe dinge uit niks maak nie, want hulle was self skepsels. Die afgode was altyd deel van waters, hemele en berge. Voordat hulle iets kon doen, moes hulle altyd raad gaan vra by mense en konings.
Maar dan vra Jesaja vir Israel vrae om hulle te herinner wie God is (12-14 en 21): “Wie het die waters in die holte van sy hand afgemeet? Wie het met die breedte van sy hand die maat van die hemel bepaal? Wie het met ŉ skaal die berge en die heuwels geweeg?... Wie kan die Gees van die Here peil, wie kan sy raadgewer wees?...”
Die Here is heeltemal anders as die afgode van die heidense volke. Hy is nie deel van geskape dinge nie. Hy is die Almagtige wat deur sy groot krag alles uit niks geskape het. Hy is buite die geskape orde en sit en regeer bo alles op ŉ ewige troon.
Stelling: Wanneer Israel besef dat God die Skepper van die hele aarde is, sal hulle ook besef hoe klein die nasies en volke is. Selfs die magtige Babiloniese koninkryk wat met hulle duisende strydwaens en reuseweermag die wêreld oorgeneem het. Selfs húlle is niks voor die Here nie.
Die nasies is vir God soos ŉ druppel in ŉ emmer, soos ŉ stoffie op ŉ skaal (40:15). Al die nasies is minder as niks teenoor Hom, asof hulle nie bestaan nie (40:17).
Nebukadneser sit op sy verganklike troon en dink hy is in beheer. Maar God het sy ewige troon bokant die hemelkoepel gesit. Vir Hom is mense op aarde soos sprinkane (40:22). In ŉ oogwink kan Hy die ‘vername mense’ tot niks maak – Hy blaas sy asem oor hulle, en hulle verdor (40:24).
Vergelyk: Dan word die volk se oë op die afgode gerig. Hy vra (40:18 en 25): “Met wie kan julle God vergelyk? Met watter beeld kan julle Hom gelykstel? Wie is soos Ek? vra die Heilige.”
En eintlik verkleineer Jesaja die afgode. Kan ŉ afgod, wat deur mense gemaak word uit goud, silwer en hout, enigsins help? Die Here het beide die mense en die materiaal geskape waaruit hierdie afgode gemaak word. Hy is onvergelykbaar hoër en magtiger as hulle! Selfs al die hout in die Libanonwoud is nie genoeg vir vuur op die altaar nie en al die diere saam nie genoeg vir ŉ offer aan die Here nie.
Die Babiloniërs kyk na die sterre en sê: “Kyk, die gode het ons die oorwinning gegee.” Maar Jesaja sê: “Kyk op na die hemel. Is dit dan nie die Here julle God wat dit alles gemaak het nie? Met sy groot krag, sy groot mag, gee Hy selfs vir hulle elkeen ŉ plek en ŉ naam.”

Dit is Jesaja se eerste gedagte: God is heilig. Heilig beteken afgesonder of anders. Met ander woorde, daar is niemand soos die Here nie. Daar is niks en niemand waarmee Hy vergelyk kan word nie. Hy verskil van die skepping, want Hy is self die Almagtige Skepper van alles! Hy is afgesonder, want Hy staan bo die Skepping en regeer oor alles!



· Dit bring ons dan na Jesaja se tweede gedagte.
Kyk mooi hoe spreek die Here die volk aan in vers 27: “Waarom sê jy dan, Jakob, waarom kla jy, Israel.” Jakob, Israel. Hierdie name herroep hoe die Here met hulle voorvader geworstel het, netsoos Hy nou nog met hulle worstel. Maar dit herinner hulle ook dat God in sy trou met hulle ŉ verbond gesluit het. Dit is nie genoeg dat die volk weet dat die Here die Heilige is nie. Hulle moet ook besef dat Hy die Heilige van Israel is.
Hierdie is die blye boodskap vir die hart van die volk (40:2): Die Onvergelykbare en Almagtige God is húlle God.
· Jesaja 41:14: “Ék help jou, sê die Here jou Verlosser, die Heilige van Israel.”
· Daarmee saam Jesaja 43:1-3a: “Luister, so sê die Here wat jou geskep het, Jakob, wat jou gevorm het, Israel: Moenie bang wees nie, Ek verlos jou, Ek het jou op jou naam geroep, jy is Myne. As jy deur water moet gaan, is Ek by jou, deur riviere, hulle sal jou nie wegspoel nie; as jy deur vuur moet gaan, sal dit jou nie skroei nie, die vlamme sal jou nie brand nie, want Ek is die Here jou God, die Heilige van Israel, jou Redder.”
Terwyl die volk verslaan en verpletter langs die riviere van Babilon sit, terwyl die volk moedeloos, moeg en mat is, sê die Here hulle God (40:28-29): “Ek word nie moeg nie, Ek raak nie afgemat nie... Ek gee die vermoeides krag, Ek versterk dié wat nie meer kan nie.”



2.4. Vertrou op die Here:
Geliefdes, die Here openbaar Homself aan Israel as die Ewige God, die Skepper van die hele aarde. Daarom help dit nie dat die volk hardloop na afgode of konings nie, dit help nie eers hulle probeer God vergelyk met hulle nie. Maar meer as dit, Hy is ook hulle God.
En tog kla die volk: “Die Here sien nie raak wat van my word nie, my reg gaan by my God verby”?” Maar hoe kan die Almagtige God wat die hele skepping sien, nie sy eie volk sien nie? Hoe kan die God wat die sterre een vir een by die naam roep tog sy volk vergeet?

Maar broers en susters, kan ons Israel regtig verkwalik dat hulle só gedink het? Dink maar net aan jou eie lewe:
Wanneer die sonde soos ŉ veldbrand op ons toesak en alles begin vernietig. Wanneer ons of ons geliefdes siek word. Wanneer ons konflik by die huis en werk beleef. Wanneer ons na die land en wêreld kyk, en sien hoe mense deur verslawing, geweld en onreg verwoes word. Wanneer die wêreld rondom ons brand. Raak ons nie ook vinnig moedeloos nie? Begin ons nie ook wonder en twyfel nie?
En soos met ŉ veldbrand is dit nie net die vlamme nie, maar ook die rook. Dit vul ons longe en ons word benoud en bang. Alles rondom ons word donker en die duisternis sluk ons in. Ons begin hoop verloor en raak uitgeput. Ons is selfs te moeg en mat om te bid, want daar kom geen verhoring nie: “Sien die Here my in hierdie duisternis? Het Hy nie dalk van my vergeet nie? Kan en wil Hy my hieruit red?”

Geliefdes, laat ons dan ook weer op die blye boodskap van die evangelie let. Die swaarkry, moeite en verdriet kan nooit groter wees as die Here ons God nie. Hy weet waardeur ons gaan en Hy sien ons in genade aan. Die God wat Homself aan Israel bekendgemaak het, is ook die God wat vanmore hier by ons is.
In die donker tye van ons lewe, laat ons vashou aan die Ewige God, die Skepper van die hemel en die aarde. Hy is die God wat nie moeg of mat word nie. Sy verstand is ondeurgrondelik.
Wanneer alles donker raak om ons heen, dan bly Hy in beheer. Hy sien ons nie minder raak omdat die rookwolk vir óns te dik geword het nie. Wanneer ons swak en moeg is, is die krag van God ons beskutting.

Maar bo alles moet ons die belofte van God herroep. Herhaaldelik hoor ons die boodskap van troos: “Die Here God kom, Hy is die Magtige, Hy regeer.” En weer: “Maak vir die Here ŉ pad in die woestyn, maak in die barre wêreld ŉ grootpad vir ons God!” (Jes. 40:3 en 10). Keer op keer belowe die Here dat Hy verlossing gaan bring en sy volk besoek.
En dit is waar die troos van die evangelie vir ons tasbaar word. Die Ewige Skepper het sy beloftes vervul. In Jesus Christus kom die ewige Seun van God in menslike vlees na ons wêreld toe. Die Een wat die sterre gemaak het, kom onder die sterre woon. Die God wat vir elke ster ŉ naam gegee het, het ook vir ons elkeen op ons naam geroep. Die God wat so groot en sterk is, is ook die God wat in nederigheid na die vermoeides afbuig.
Uiteindelik het Jesus die donkerte van die kruis binnegegaan. En op die derde dag het daar uit die duisternis van die graf ŉ lig geskyn. Die lig skyn in die duisternis, die duisternis kon dit nie uitdoof nie (Joh. 1:5).
So het Jesus oor Homself gesê (Luk. 4:18-19): “Die Gees van die Here is op My omdat Hy My gesalf het om die evangelie aan armes te verkondig. Hy het My gestuur om vrylating vir gevangenes uit te roep en herstel van gesig vir blindes, om onderdruktes in vryheid uit te stuur, om die genadejaar van die Here aan te kondig.”


3. Slot
Geliefdes, ek sluit af.
Vanmore het ons die voorreg om aan die Here se tafel te kom aansit en te beleef hoe die evangelie sigbaar en tasbaar word. En hoe wonderlik om te weet dat ons nie kom omdat ons sterk is nie. Ons kom juis omdat ons dikwels moeg en mat is. Ons kom omdat die vuur van hierdie wêreld brand en die rook soms so dig word dat ons nie meer weet watter kant toe nie.
Wanneer ons egter in vertroue en geloof aan die tafel kom sit, dan kry ons hierdie beloftes:
· Soos brood ons liggame krag gee, só voed Christus ons weer deur sy liggaam en gee ons nuwe krag. Hy versterk ons wat moeg en mat is, sodat ons in die geloof kan hardloop en nie moeg word nie, sodat ons kan loop en nie afgemat raak nie.
· Soos die wyn ons harte verkwik. Só seker het Christus ons siele skoongewas met sy bloed. Wanneer ons harte benoud is, verkwik Hy ons siele en gee ons nuwe vreugde. Waarlik, dié wat op die Here vertrou, kry nuwe krag. Hulle sweef moeiteloos soos ŉ arend met uitgestrekte vlerke.
Mag die Here vanmore ons oë volkome op Christus rig en ons geloof weer versterk.

Amen

